दो दिन की भूखी बुआ अधिक देर तक मना न कर पाई, रोटी चोखा बनाकर खाई। जब बुआ भूखी-प्यासी घर के बाहर बैठी रहती थीं तब गाँव वालों को उनकी भूख-प्यास की परवाह नहीं हुई, पर सुमेर काका के घर भोजन करते ही गाँव वाले उन्हें अछूत मानने लगे। बुआ ने गाँव वालों की परवाह नहीं की। मन्नो भैया जब घर से निकाल कर ताला बंद कर लेते तो बुआ सुमेर काका के घर चली जाती और अब अपना भोजन खुद न बनातीं बल्कि सुमेर काका की रसोई में जो कुछ बना रहता वही खा लेतीं। जब मन्नो भैया का गुस्सा शांत होता तब वो जाकर बुआ को ले आते।